《禹庙歌》
宋代·王十朋

君不见蜂目英雄吞四海，血祀初期千万载。稽山木像弃长江，逆溯波涛鬼无馁。

鸟喙辛勤十九年，平吴霸越世称贤。故国无人念遗烈，山间庙貌何凄然。

马守开湖利源迥，岁沃黄云九千顷。年来遗迹半湮芜，庙锁湖边篆烟冷。

吴越国王三节还，尽将锦绣裹江山。自从王气熄牛斗，庙比昭王屋一间。

乃知流光由德厚，祀典谁能如夏后。九年洪水滔天流，下民昏垫尧心忧。

帝惧万国生鱼头，锡禹洪范定九州。功成执玉朝冕旒，奔走讼狱归歌讴。

南巡会稽觐诸侯，书藏䰠穴千丈幽。蝉脱尘寰不肯留，千古灵庙依松楸。

吾皇盛德与禹侔，菲食卑宫恶衣裘。思禹旧绩祀事脩，小臣效职躬荐羞。

仰瞻黻冕怀远猷，退惜分阴惭惰偷。嗟乎越山高兮可夷而丘，鉴湖深兮可理而畴。

惟有禹贡声名长不朽，告成世祀无时休。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。